उदार जगदाधार
उदार जगदाधार देहि मे वरमीदृशम्।
स्वस्वरूपानुसन्धाने रतं भवतु मेऽन्तरम्॥१॥
कामक्रोधादिसंवास: कदा न स्यान्मदन्तरे।
अखण्डितं वसेन्मूर्ति: सुन्दरी तव हे हरे॥२॥  
शरीरेऽपि गृहे द्वारे स्त्रीपुत्रादिपरिग्रहे।
अनासक्तं भवेच्चित्तमासक्तं त्वदनुग्रहे॥३॥
न धनं न च वा मानो न वा कीर्तिर्भवेन्मम।
मोहरूपात् परं पाशात् कण्ठं मोचय रे मम॥४॥
न भोगो न च वा त्यागो न विद्या न च वा कला।
अनुद्वेगे पादपद्मे भक्तिर्मेऽस्तु सदामला॥५॥
हरिरूपा नरा नार्यो बहिरन्तर्भवन्तु मे।
‘राम कृष्ण हरे’  मन्त्रं व्याहरेद् वैखरी मम॥६॥  
अहं ममेति लीनं स्यात् त्वं तव भवतूदितम्।
अहं-त्वं-ता जगन्नाथ तत्त्वं भवतु चैककम्॥७॥
देवभक्तमयं द्वैतमद्वैतेऽखण्डिते सति।
दर्शय देवदेवेश प्रार्थनैषा हि त्वां प्रति॥८॥
 
 वर्ग:स्वरूपानन्दस्वामिकृतय: कविता:

लघुपद्यानि